ตลท. แขวนป้าย SP-NP หุ้น EIC จนกว่าจะนำส่งงบการเงินฉบับแก้ไข
ตลท.ขึ้นเครื่องหมาย SP และ NP หลักทรัพย์ EIC ตั้งแต่เช้าวันนี้ (25 พ.ค.) หลัง ก.ล.ต. ให้ส่งงบการเงินงวดปี 57,Q1,Q2,Q3 ปี58 และงบปี 58 ฉบับแก้ไขด่วน
25 พ.ค. 2559

ตลาดหลักทรัพย์แห่งประเทศไทย (ตลท.) ขึ้นเครื่องหมาย “SP” และ”NP” หลักทรัพย์ บริษัท อุตสาหกรรม อีเล็คโทรนิคส์ จำกัด (มหาชน) หรือ EIC ตั้งแต่รอบเช้าวันนี้ (25 พ.ค.) กรณีสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้ EIC นำส่งงบการเงินงวดปี 57, ไตรมาสที่ 1 , ไตรมาสที่ 2, ไตรมาสที่ 3 ปี 58 และงบปี 58 ฉบับแก้ไข โดยเร็วที่สุด
ทั้งนี้เมื่อวันที่ 24 พฤษภาคม 2559 สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งให้บริษัท อุตสาหกรรม อีเล็คโทรนิคส์ จำกัด (มหาชน) (EIC) ส่งงบการเงินงวดประจำปี 2557 งวดไตรมาส 1,2 และ 3 ของปี 2558 (Q1, Q2, Q3/2558) และงวดประจำปี 2558 ฉบับแก้ไขที่ผู้สอบบัญชีตรวจสอบและสอบทานแล้วต่อ ก.ล.ต.
พร้อมเปิดเผยข้อมูลดังกล่าวต่อสาธารณชนโดยเร็วที่สุด เนื่องจากผู้สอบบัญชีของ EIC พบว่ามีการนำนโยบายบัญชีไปใช้ไม่ถูกต้อง โดยงบการเงินประจำปี 2557 บริษัท สมาร์ท แทรฟิค จำกัด (สมาร์ทแทรฟิค) ซึ่งเป็นบริษัทร่วมไม่ได้บันทึกค่าเผื่อหนี้สงสัยจะสูญสำหรับเงินให้กู้ยืมแก่กรรมการที่ไม่มีหลักประกันและค้างชำระมาตั้งแต่ปี 2556 และงบการเงินประจำปี 2558 ผู้บริหาร EICไม่ได้ประเมินมูลค่ายุติธรรมให้เป็นปัจจุบันสำหรับเงินลงทุนในบริษัทร่วม 2 บริษัทคือ Sport Event International Inc. (SEI) และ Global Legend Series Ltd. Services Ltd. (GLS)
โดยภายหลังจากมีข้อบ่งชี้เกี่ยวกับการด้อยค่าของเงินลงทุน (รายละเอียดตามข่าวของ ก.ล.ต. วันที่ 24 พฤษภาคม 2559) ดังนั้นตลาดหลักทรัพย์จึงขึ้นเครื่องหมาย “SP” (Suspension) เพื่อห้ามการซื้อหรือขายหลักทรัพย์ของ EIC ตั้งแต่วันที่ 25 พฤษภาคม 2559 เพื่อให้ผู้ลงทุนรับทราบข้อมูลดังกล่าวและมีเวลาศึกษาข้อมูลในงบการเงินและข้อมูลที่ EIC เคยชี้แจงตามที่ตลาดหลักทรัพย์สอบถามในเรื่องดังกล่าวอย่างระมัดระวัง (รายละเอียดตามข่าวEIC ในวันที่ 8 พฤษภาคม 2558 และวันที่ 24 พฤษภาคม 2559) โดยจะอนุญาตให้ซื้อหรือขายหลักทรัพย์ของ EIC พร้อมกับการขึ้นเครื่องหมาย NP (Notice Pending) ตั้งแต่วันที่ 26 พฤษภาคม 2559 จนกว่า EIC จะนำส่งงบการเงินฉบับแก้ไข